Reagiranje KIUM na izjave Carlosa Westendorpa travnja 1998.
U navedenom članku predstavnik međunarodne zajednice u Bosni i Hercegovini Carlos Westendorp iznosi neke svoje tvrdnje. On, između ostalog, kaže: Bosna pati od istog fenomena koji smo iskusili u Španjolskoj. Crkva snosi veliki dio odgovornosti za rat. Bosanci su isti narod. Oni su svi Slaveni… Trebamo izgraditi novi niz vrijednosti, nove tradicije, nove političke stranke koje će predstaviti konkurentne zamisli i kulturu, kako bi se prevladali ovi nacionalistički pokreti.
Ocijenivši kako navedene tvrdnje Carlosa Westendorpa “ne dopuštaju zdravoj logici da ostane mirna, a nelogične premise svode u jedan zaključak”, KIUM “pita gosp. Westendorpa”:

1. Bosanci su isti narod. Oni su svi Slaveni.
Da smo Slaveni, to je točno. No, postoji i romanska, germaska, nordijska grupa naroda pa nitko pametan sve te narode iz jedne skupine ne svodi pod jedan narod. Kako to g. Westendorp želi učiniti u Bosni i Hercegovini? Zar je u Španjolskoj ‘isti narod’ sastavljen od Španjolaca; Katalonaca, Galega i Baska?

2. Crkva snosi veliki dio odgovornosti za rat.
Znači li to da je i sam Sveti Otac Ivan Pavao II. odgovoran za rat zbog toga što je u svojim istupima spomenuo rat u Bosni i Hercegovini preko 260 puta i isto toliko puta pozvao na mir!? Znači li to da je Crkva u Vrhbosanskoj nadbiskupiji s nadbiskupom Puljićem i biskupom Sudarom kriva što je ostala bez 350.000 katolika od kojih su brojni i ubijeni; je li kriva za Uzdol, Doljane i razna druga stratišta nad nedužnim hrvatskim katoličkim stanovništvom!? A da ne govorimo o materijalnim stradanjima i porušenosti u 100 župa! Znači li to da je Crkva u Banjoj Luci, s biskupom Komaricom na čelu, kriva što je iz banjolučke regije iseljeno preko 70.000 Hrvata te za mnoga ubojstva, među kojima su i 4 svećenika i jedna časna sestra, i to sve u dijelu gdje rata nije bilo?! Znači li to da je Crkva u Hercegovini, sa svojim biskupima na čelu, najprije Žanićem, a zatim Perićem, odgovorna za spaljivanje biskupskog dvora, crkve sv. Petra i Pavla, granatiranje katedrale Marije Majke Crkve i još 40-tak crkvenih građevina, te progon vjernika katolika s istočne strane Neretve i masakr nad nedužnim stanovništvom župa Stjepana Krsta, Grabovice, Nevesinja i drugdje?!

3. Trebamo izgraditi novi niz vrijednosti, nove tradicije, nove političke stranke koje će predstaviti konkuretne zamisli i kulturu, kako bi se prevladali ovi nacionalistički pokreti.
Postiže li se to odvođenjem Hrvata u Haag i sramotnim i dugim čekanjem na suđenja, bez dokaza, smjenom župana, gradonačelnika i dogradonačelnika, ministara i doministara, medijskom kampanjom, prijetnjom sankcijama čak i susjednoj državi u kojoj predstavnik Westendorp nema nikakvu ovlast, istjerivanjem vojske, presretanjem policije i putnika, skidanjem zastava, grbova i slika, ukidanjem dokumenata i registarskih pločica? Jesu li sada na redu i promjene imena? Mi koji smo ‘isti narod’ ipak razlikujemo Ivana od Jovana, Jusufa od Josipa i obratno. Ili možda Westendorp kani ostaviti ona imena koja su ista u njegovu ‘istom narodu’?!”

20. stoljeće